《乐府变十章 其六 大地变》
明代·王世贞

黄河自天，浩荡东奔。破泾浊渭，以趣龙门。仙掌失蹠，铲其冠莲。

二室终南，划吻窒咽。富媪躨跜，疻痏遍体。函关改途，砥柱徙水。

连城拉然，峨甍倒悬。千井横流，万灶罢烟。土欲压人，不避豪族。

何所非髽，谁适为服。遗火四焚，与怜接照。人鬼竞号，莫辨两曜。

雍并之黎，将靡孑遗。粥我衣我，惟帝是祈。帝坐细旃，上相相焉。

曰古尧汤，数莫敢奸。灵蓍之囿，不产恶草，岂伊善良，而遘凶天。

呜呼天乎，存不恤亡而亡，是雠且吾已矣夫。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。